‘Mobiele kragbronne’ onttrek oor brandgevaarDie Nasionale Verbruikerskommissie het ŉ beroep gedoen op mense wat ŉ Gizzu- mobiele herlaaibare batterykragbron gekoop het om die gebruik daarvan dadelik te staak en die produk terug te neem na die kleinhandelaar waar dit gekoop is. Die kommissie sê die invoerder en verspreider van die kragpunt, Syntech Distribution, het die kommissie ingelig van ŉ vrywillige onttrekking van die produkte weens ŉ moontlike brandgevaar. Die moontlikheid bestaan dat die kragbron aan die brand kan slaan terwyl dit herlaai word. Die kragbron word uit China ingevoer en is deur Takealot, Builders Warehouse, Makro, Incredible Connection en Hifi Corp verkoop. “Die geraakte toestelle het ŉ vervaardigingsfout in die battery wat die moontlikheid veroorsaak dat dit spontaan aan die brand kan raak en smelt wanneer dit laai. In gevalle waar die produk se battery wel aan die brand raak, word ŉ nie-giftige gas vrygestel, wat ŉ brandgevaar vir meubels kan inhou,” lui die kommissie se waarskuwing. Suid-Afrikaners, wat in hierdie stadium sit met wisselende fase 3- en fase 4-beurtkrag, maak gebruik van verskeie produkte in ŉ poging om self die ligte aan te hou. Syntech beskryf die produk op sy webwerf as die ideale oplossing vir noodgevalle, kragonderbrekings, kampering of vir klein toestelle wat krag nodig het. Thezi Mabuza, waarnemende nasionale verbruikerskommissaris, sê hoewel die verskaffer aanvoer dat die onttrekking net ŉ klein getal eenhede raak, is die veiligheid van Suid-Afrikaanse verbruikers ten alle tye die grootste prioriteit. “Die onttrekking kom te midde van die uitwerking van voortslepende beurtkrag wat Suid-Afrikaners moet trotseer en hul pogings om dit te omseil,” sê Mabuza. Na raming is sowat 3 500 van die eenhede verkoop.